Mitchell en Paige: die tweede hoofstukRudy Paige – weer nie deur die Blou Bulle se afrigter John Mitchell gekies nie. (Foto: GB Jordaan) Dis nie die eerste keer dat John Mitchell die Springbok-skrumskakel Rudy Paige die deur wys nie. Paige is een van die Ligbloues se min (nie-gekontrakteerde) Springbokke wat beskikbaar is vir die oorblywende wedstryde in die Curriebekerreeks. Maar waar ander afrigters soos Swys de Bruin (Goue Leeus), John Dobson (Westelike Provinsie) en Robert du Preez (Sharks) hul Bokke inspan, het Mitchell (Blou Bulle) sy vertroue bly stel in die naamgenote Ivan en Piet van Zyl vir Vrydagaand se Curriebekerwedstryd teen die Pumas op Loftus Versfeld. Hy het dit ook ŉ paar weke gelede gedoen toe Handré Pollard (hy was nie in die aanvanklike span nie) en Paige beskikbaar gestel is. Paige en Mitchell loop reeds ŉ lang pad, van 2011 af toe Mitchell nog die Leeus afgerig het. Paige, wat die SA skolekaptein in 2007 was, was in die Leeus se span wat aan die einde van September teen die Blou Bulle gespeel ( en met 18-21 verloor het). Dit was sy eerste Curriebekerwedstryd en hy het glad nie oortuig nie. Hy is vir die volgende wedstryd teen die Cheetahs (asook die res van die reeks) nie oorweeg nie en Michael Bondesio het die jawoord gekry, ook vir die eindstryd toe die Leeus teen alle verwagting in die Springbokgelaaide Sharks met 42-16 oorrompel het. Mitchell is ŉ afrigter wat geen doekies omdraai nie en só het hy destyds sy keuse geregverdig: “Rudy het ŉ groot les geleer en hy weet wat benodig word. Ek sal beslis nie ŉ skrumskakel in die groep, wat vorentoe speel, aanvaar as hy nie kan verdedig nie.” Dis ses jaar later. Paige het intussen Springbok geword en kort broodnodige speelkans voordat die Bokke aanstaande maand (hy is een van Allister Coetzee se byna sekere keuses) teen Ierland, Frankryk, Italië en Wallis speel. Maar hy word steeds nie deur Mitchell ingespan nie.